**Faktaark – Skred**   
revidert 03.03.17 (heivig/sarkor)

Røde Kors har i løpet av de siste årene vært involvert i flere aksjoner relatert til skred enn tidligere.   
Flere går på ski utenfor merkede løyper og i bratt terreng. Påsken 2016 rykket Røde Kors ut til et skred, mens i 2015 rykket vi ut til fem skred i fem ulike fylker. Til sammen rykket vi ut til 25 skred i 2016 og 10 skred i 2015.

Røde Kors oppfordrer folk som skal ferdes i fjellet å tilegne seg grunnleggende kunnskap i snø- og skredproblematikk for å kunne kjenne igjen og unngå skredfarlig terreng. Publikum anbefales å følge med på [varsom.no](http://www.varsom.no/Snoskred/) for skredvarsler og anbefalinger.

**Budskap**

* Røde Kors ber folk ta ansvar for egen sikkerhet i skredsesongen og planlegge godt.
* Sjekk værmeldingen og skredvarselet for området før du spenner på deg skia. På varsom.no får du alltid siste skredvarsel. Merk at varslene gjelder for store områder. Vær obs på lokale forskjeller.
* Ved ferdsel i potensielt skredterreng må du alltid ha skredsøker på kroppen, samt søkestang og spade i sekken.
* Det er viktig at du kan bruke utstyret. Ta et kurs hos godkjente kursarrangører eller øv med erfarne før turen.
* Det er viktig å være bevisst på at sammensetningen til snøen er så kompleks at du ikke tar unødvendige sjanser.
* Lei en guide om nødvendig – lokalkunnskap er viktig også når det kommer til snø.
* De aller flest skred som rammer skiløpere er såkalte flakskred. Flakskred løsner først og fremst i snøtunge lesider med 30-60 graders helling. De løsner enten av seg selv eller på grunn av ytre påvirkning som fra en skiløper.
* Den beste måten å unngå å bli tatt av skred på, er å unngå områder der man kan utløse skred eller hvor skred kan gå over der man ferdes.
* Unngå derfor terreng brattere enn 30 grader og bekkedaler. Bekkedaler gir god le for vinden og samler snøen effektivt. Går det skred i slike områder kan man bli fanget i en terrengfelle uten fluktmuligheter.
* Til tross for at skred er en av de største farene ved ferdsel i fjellet vinterstid, sto det ingenting om snøskred i de gamle fjellvettreglene. I de nye Fjellvettreglene har vi tatt med to nye regler som går på å ta hensyn til skredvarsel og gjenkjenne skredfarlig terreng.

**Seks gode tips på skredskolen på varsom.no for å unngå snøskred**:

1. Les snøskredvarselet for ditt område. Sett deg inn i hva de ulike [faregradene](http://www.varsom.no/snoskredvarsling/faregradsskala-for-snoskredvarsling/) og [skredproblemene](http://www.varsom.no/snoskredskolen/snoskredproblemer/) vil bety for din ferdsel i skredterreng.
2. Planlegg turen din hjemme – legg opp til tur etter vær- og snøforhold, og etter din evt. gruppes erfarings- og kunnskapsnivå.
3. Følg med på de [faretegnene på snøskred](http://www.varsom.no/snoskredskolen/skredfarevurdering-og-faretegn/faretegn/) naturen gir deg: ferske skred, sprekker i snøoverflaten, drønn fra snødekket ved belastning.
4. Ha gode ferdselsrutiner - ferd i skredutsatte områder én og én eller hold god avstand til hverandre. Stopp/vent kun på trygge stoppesteder - på steder hvor du ikke kan løse ut skred og hvor du ikke kan bli tatt av skred ovenfra.
5. Vær i stand til å gjenkjenne [snøskredutsatt terreng](http://www.varsom.no/snoskredskolen/skredfarevurdering-og-faretegn/faretegn/) - hvor kan det gå skred, og hvor langt kan skredet gå?
6. Gjør alltid gjennomtenkte veivalg – still deg selv spørsmålet "hvorfor k an jeg ferdes her"?

**Det er særlig skredfare ved:**

* Mye snø og vind de siste to-tre dagene
* Brudd og lyder i snødekket (drønn)
* Ferske skred i nærheten
* Plutselig mildvær
* Kuldeperioder etterfulgt av nedbør i form av snø. Streng kulde skaper rimlag på snøens overflate, som selv små mengder snø kan skli på
* De fleste ulykkesskredene i fjellet skjer når det er tørr snø som har blitt vindtransportert

**Hvis noen blir tatt av skred i fjellet:**

* Vurder først om det kan gå nye skred.
* Merk deg stedet hvor mennesker sist ble sett. Benytt dette som utgangspunkt for hvor du velger å starte søket.
* Sett i gang leting øyeblikkelig.
* Beveg deg hurtig over skredet å se om det stikker fram noe utstyr som kan være skredtattes.
* Stikk søkestangen/skistaven langt ned i snøen der det er mest sannsynlig å finne noen.
* Elektronisk sender-mottaker utstyr, spade og søkestang er de mest effektive hjelpemidlene for kameratredning. Sekunder teller.
* Elektronisk sender-mottaker krever trening. Både de skredtatte og flere i følget må ha dette utstyret på seg.
* Det er viktig å varsle den organiserte redningstjenesten raskt, ring 112. Det kan ta flere timer før redningstjenesten når fram til ulykkesstedet.
* Etter 15 min. reduseres sjansen for å overleve dramatisk. Derfor er det svært viktig at kameratredning gjennomføres, så lenge det er trygt å bevege seg i området.
* Flest mulig må bli igjen i skredområdet for å lete i oppstartsfasen.

**Hvis du selv blir tatt av skred**

* Prøv å komme deg unna ved å skli på skrått ut av skredet.
* Klarer du ikke å komme deg unna, prøv å bli kvitt ski og staver. De vil trekke deg ned i skredet.
* Prøv etter beste evne å hold munnen fri for snø og prøv om mulig å opparbeid deg en pustelomme i snøen ved å holde armene foran ansiktet.

Få mer kunnskap om snøskred på varsom sin snøskredskole <http://varsom.no/Snoskred/Skredskolen/For-deg-som-vil-lare-mer/>

**Skavlsbrudd**

* Hvert eneste år dør det dessverre folk i skavlsbrudd i Norge.
* Det er ofte vanskelig å avgjøre hvor fjellet slutter og den farlige skavlen starter. Vurderingen er også utfordrende fordi vi som skiløpere eller gående som regel kjem opp mot toppen fra den slakeste sida av fjellet. Då er terrenget ofte slik at det flater litt ut mot toppen.
* Men ikke la deg bli lurt av at terrenget er lettere mot toppen. Det viktigste og tryggeste rådet for å unngå å komme for nær skavlen, er å ha oppstikkende stein mellom deg og skavlen så sant det er mulig. Er det ikke synlig oppstikkende stein der, så legg sporet lengre unna kanten. Skavlen er nesten alltid større enn du tror!

Norges Røde Kors sine skredkort finnes på <https://www.rodekors.no/skred>.